[{"text_idx": "#000001", "text": "La decido pri la loko de la venontjara IJK estis prokrastita, c\u0302ar UEA lastmomente proponis, ke TEJO organizu g\u0302in en Tanzanio samtempe kun la UK. Tamen ec\u0302 ne venis invito de Tanzanio. Lau\u0306 la jara raporto de TEJO la asocio havas 50 landajn sekciojn. El tiuj 32 s\u0302ajnas ne plu aktivi."}, {"text_idx": "#000002", "text": "Dum reta kunsido de la komitato de TEJO la 4-an de marto la TEJO-prezidanto Albert Stalin Garrido raportis pri la planoj por IJK 2024. Li rakontis ke venis kandidatig\u0302oj de Burundo kaj Litovio, du landoj kiuj neniam antau\u0306e gastigis la kongreson. Li intervjuis la teamojn de la du landoj kaj raportis ke ambau\u0306 havas fortan proponon."}, {"text_idx": "#000003", "text": "La estraro planis decidi dum kunsido je la 26-a de februaro sed en tiu tago subite aperis nova propono de la kongresa fako de UEA, kiu nun estas prizorgata de la organizaj\u0302o E@I en Slovakio. La propono estis ke IJK okazu en Arus\u0302a, Tanzanio, dum la sama semajno kiel la UK. Kiam la kongresa fako kontrolis c\u0302u Arus\u0302a estus tau\u0306ga por UK, s\u0302ajnas ke ili trovis lokon kie ankau\u0306 IJK povus okazi."}, {"text_idx": "#000004", "text": "Garrido diris ke la propono povus krei \u201ckomplikaj\u0302ojn\u201d, c\u0302ar Tanzanio ne kandidatig\u0302is por IJK, do tiu povus esti malrespekto al la aliaj kandidatoj. Oni diris al li ke Burundo subtenos la kandidatig\u0302on de Tanzanio, sed Burundo ne konfirmis tion al li."}, {"text_idx": "#000006", "text": "(GLAT \u2013 gejoj, lesboj, ambau\u0306seksemuloj kaj transgenruloj.)"}, {"text_idx": "#000007", "text": "Garrido respondis ke li havas personajn hezitojn pro tiu problemo kaj li ne volas endang\u0302erigi iun ajn kongresanon. Samseksemeco tamen estas kontrau\u0306leg\u0302a ankau\u0306 en Burundo."}, {"text_idx": "#000009", "text": "Vicprezidanto Tyron Surmon diris ke kiel gejo li komprenas la timojn, sed ankau\u0306 Togolando havas leg\u0302ojn kontrau\u0306 samseksemo, kaj IJK 2017 okazis tie senprobleme. Li aliflanke avertis ke IJK povus perdi sian identecon se g\u0302i okazus samtempe kaj samloke kiel UK. Garrido siaflanke diris, ke IJK riskas ig\u0302i la junulara programo de UK se g\u0302i okazos samtempe kaj samloke."}, {"text_idx": "#000010", "text": "Estrarano Patricio Iglesias atentigis ke IJK ne okazis ekster Eu\u0306ropo ekde 2017 kaj pro tio oni riskas ke junuloj en neeu\u0306ropaj landoj perdos intereson kaj vidos TEJO-n kiel organizaj\u0302on nur por eu\u0306ropanoj. Garrido konsentis ke okazigi UK kaj IJK en Afriko estus granda simbola pas\u0302o por la komunumo. Sed li ankau\u0306 diris ke oni devas pripensi la financan flankon, c\u0302ar la pasinta IJK en Afriko estis malprofita kaj TEJO nun estas en \u201cfragila financa stato.\u201d"}, {"text_idx": "#000011", "text": "Kelkaj kompromisoj estis sugestitaj, ekzemple okazigi IJK en Arus\u0302a, sed la semajnon antau\u0306 au\u0306 post UK, organizi viglan junularan programon por UK, sed havi IJK en Litovio \u2013 au\u0306 okazigi IJK en Burundo, kiu estas najbara lando al Tanzanio. Tamen la distanco inter Arus\u0302a kaj Buj\u0302umburo estas pli ol mil kilometroj kaj vojag\u0302o lau\u0306 Google-mapoj dau\u0306rus dek ses horojn."}, {"text_idx": "#000012", "text": "Oni ne decidis pri la loko de la IJK dum la kunsido, anstatau\u0306e oni petis pli da informo kaj starigis opinisondadon inter komitatanoj pri preferataj lokoj."}, {"text_idx": "#000013", "text": "La komitato krome aprobis la jarraporton, lau\u0306 kiu en 2022 TEJO havis 1 068 individuajn membrojn kaj 50 landajn sekciojn. Mandirola levis la fakton, ke nur 16 landaj sekcioj nomumis komitatanon A por reprezenti sin kaj demandis kiom da landaj sekcioj nun dormas."}, {"text_idx": "#000014", "text": "Tobiasz Kubisiowski, la G\u0302enerala Sekretario, koncedis ke kelkaj landaj sekcioj estas malaktivaj, sed li ne scias la precizan nombron."}, {"text_idx": "#000016", "text": "\u2013 Mi konscias ke estas grava problemo por TEJO ke ni havas tro multe da surpaperaj sekcioj."}, {"text_idx": "#000017", "text": "Baldau\u0306 aperos KODEJO, la raporto de c\u0302iuj landaj sekcioj al TEJO pri sia agado. Surmon diris, ke oni povos uzi tiun por kalkuli kiom da landaj sekcioj estas aktivaj."}, {"text_idx": "#000018", "text": "\u2013 En tiu enketo, 18 landaj sekcioj plenumis g\u0302in, do mi pensas ke ni povas pli-malpli supozi ke estas 18 aktivaj landaj sekcioj de TEJO."}, {"text_idx": "#000019", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000020", "text": "Esperantistoj ambau\u0306flanke de la fronto"}, {"text_idx": "#000021", "text": "Nederlanda gazeto pri konfliktoj en Esperantujo"}, {"text_idx": "#000024", "text": "Mi bedau\u0306rinde ne estis esperantisto en 2017, do mi ne scias, c\u0302u estis bruoj tiam pri IJK en Togolando, kie GLAT-aj aferoj estas kontrau\u0306leg\u0302aj ankau\u0306. Se ni preterrigardas la efektivajn problemojn \u2014 mi profunde estimis TEJOn pro tio, ke ili kongresis en Afriko ec\u0302 pli frue ol UEA, nepre multekoste al ili. Kaj nun mi ne certas, kiel mi sentu la nunan situacion: C\u0302u senproblema IJK 2017 montras, ke ni felic\u0302e atendu senprobleman UK-on 2024? Au\u0306 c\u0302u mi kondamnu ankau\u0306 TEJOn pro ebla endang\u0302erigo, kaj dubu, ke UK 2024 estos tiel senproblema?"}, {"text_idx": "#000025", "text": "Parenteze, mi sentas la proponon de UEA iom ridiga. Ilia decido pri UK 2024 jam estas skandala, sed mi ec\u0302 ne nepre kontrau\u0306as g\u0302in dum mi ankorau\u0306 havas demandojn pri la procezo (C\u0302u UEA konsideris aliajn pli tau\u0306gajn afrikajn landojn? C\u0302u temas pri vigleco/klopodo de EATA okazigi kongreson?). Tamen, ke ili proponis okazigi ankau\u0306 IJK-on tie, mi taksas embarasa helpopeto, por pli popularigi sian decidon."}, {"text_idx": "#000026", "text": "Mi farig\u0302is esperantisto en 2017 kaj partoprenis la IJK en Togolando.\nMi ne konscias pri multe da bruo, sed facile povas esti ke mi tion simple maltrafis."}, {"text_idx": "#000027", "text": "Mi memoras ke TEJO faris konkretajn promesojn ke, malgrau\u0306 tio ke samseksemo estis kontrau\u0306leg\u0302a tie, en la kongresejo mem ni povus libere konduti nin. Pluraj GLAT-aj esperantistoj c\u0302eestis kaj bonorde revenis de la kongreso.\nMi vidas do neniun kialon kondamni TEJO-n."}, {"text_idx": "#000028", "text": "La afrika IJK honeste estas unu el la plej bonaj spertoj en mia vivo. La etoso estis mirinde bona."}, {"text_idx": "#000029", "text": "Afrika UK ne estos sen defioj, sed indas finfine okazigi g\u0302in tie."}, {"text_idx": "#000030", "text": "Evidente c\u0302iaj stultaj\u0302oj tau\u0306gas por pravigi la elekton de Tanzanio. Pinta estas tiu de Michel Boris Mandirola, lau\u0306 kiu \u201coni konsideru la situacion ne nur kiel problemon sed ankau\u0306 kiel oportunon, c\u0302ar progresemaj homoj povus konvinki kontrau\u0306glatulojn. Eble se ili amikig\u0302us kun glatuloj, ili ne plu havus negativajn opiniojn kaj s\u0302ang\u0302us sian vidpunkton.\u201d"}, {"text_idx": "#000031", "text": "Osmo, se vi volas diri ion vere malstultan pri c\u0302i tiu afero, vi devas paroli ne nur pri aliseksemulaj privilegioj, sed ankau\u0306 pri blankulaj. Alie ni restos kun la impreso ke vi opinias ke estas ne nur eble, sed ankau\u0306 dece, esti samseksema rasisto."}, {"text_idx": "#000034", "text": "UEA diskriminacias GLAT-ulojn per la elekto de Tanzanio. La Ligo de Samseksamaj Geesperantistoj tial en novembro jam petis la estraron de UEA ne kongresi en Tanzanio. Jen ilia alvoko al la estraro:"}, {"text_idx": "#000035", "text": "Ni, la membroj de LSG (Ligo de Samseksamaj Geesperantistoj), lernis, ke ekzistas eblo, ke la Universala Kongreso povus okazi en Tanzanio. Kvankam ni simpatias kun la deziro de tanzaniaj esperantistoj ricevi la mondan esperantan komunumon, ni deziras atenti la Kongresan Fakon de UEA, ke en Tanzanio oni punas samseksemulojn kaj transgenrulojn per monpuno kaj per vivdau\u0306ra enprizonigo."}, {"text_idx": "#000036", "text": "Kvankam praktike la probableco de enprizonigo estas malalta, membroj de seksaj kaj genraj minoritatoj povas esti la celo de c\u0302antag\u0302o por ne esti denuncitaj al la polico per mensogoj. Pro sekurecaj kialoj, kaj solidarece kun la GLAT-uloj (Gejoj, Lesboj, Ambau\u0306seksemuloj kaj Transgenruloj) enprizonigitaj nur por esti si mem en Tanzanio kaj aliaj landoj, ni taksas, ke GLAT-aj samideanoj plejparte ne povus nek volus partopreni UK-on en lando, kie ili riskos esti enprizonigitaj. Kaj ankau\u0306 estas la demando, c\u0302u LSG kunsido estus konsiderata kontrau\u0306leg\u0302a."}, {"text_idx": "#000037", "text": "Ni do oficiale petas al la Kongresa Fako ne konsideri havi UK-on en lando, kie estas risko de monpuno kaj enprizonigo por GLAT-uloj. Ni dankas vin, pro via konsideremo.\u201d"}, {"text_idx": "#000038", "text": "UEA havas nenian respekton por GLAT-uloj kaj iliajn rajtojn speciale c\u0302ar ili jam antau\u0306 la decido por Tanzanio estis avertitaj kaj plurfoje de Osmo Buller pri la neeblo kongresi en Tanzanio, kaj do ankau\u0306 per la alvoko de la Ligo de Samseksamaj Geesperantistoj."}, {"text_idx": "#000039", "text": "Tiel klara, abomena diskriminacio de esperantista asocio, kiu konsideras sin \u201cuniversala\u201d estas absolute netolerebla."}, {"text_idx": "#000043", "text": "Ekspedicio al Oceanio, rezultoj: La rusa vojag\u0302anto parolis en la scienca biblioteko de la Krimea Federacia UniversitatoUsona prezidanto Biden proponis eks-c\u0302efon de Mastercard Ajay Banga kiel prezidanton de Monda BankoMoldavujo neis rusiajn asertojn, ke Ukrainujo planas ataki C\u0302ednestrionKanada Suprema Kortumo malakceptis apelacion de soldato kiu filmis sin mem sekse mistraki kolegonRusa fotisto Viktor Pinc\u0302uk prezentis sian novan ekspozicion \"Afganio, 2008\" en Simferopolo (Krimeo)"}, {"text_idx": "#000044", "text": "Moldavio rifuzis uzi lingvon konstruitan de la sovetia kulturpolitikoEsplorante kurdan kvartalon en Azerbajg\u0302anoCifereca sekurigo + Lingvo"}, {"text_idx": "#000045", "text": "Komuniko de la prezidanto de TEJO pri la rezulto de la Administra Subvencio 2023Subtenu informadon pri Esperanto en unu el la plej grandaj libro-foiroj de LatinamerikoIKU en Torino \u2013 plej ric\u0302a programo post 2015"}]